Opći podaci

1. AGENCIJA ZA IDENTIFIKACIJSKE ISPRAVE, EVIDENCIJU I RAZMJENU PODATAKA BiH

Parlamentarna skupština Bosne i Hercegovine, na 30. sjednici Zastupničkog doma, održanoj 04.06.2008. godine i na 18. Sjednici Doma naroda, održanoj 17.06.2008. godine, usvojila je Zakon o Agenciji za identifikacijske isprave, evidenciju i razmjenu podataka Bosne i Hercegovine (u daljem tekstu: Agencija), („Službeni glasnik BiH“, broj: 56/08).

Zakon je stupio na snagu 22.07.2008. godine, a time je prestala da važi Odluka o utemeljenju Direkcije za implementaciju CIPS projekta.

2. TRANSFORMACIJA DIREKCIJE "CIPS" U AGENCIJU

Direkcija za implementaciju CIPS projekta (Citizen Identification Protection System) utemeljena je 29. travnja 2002. godine Odlukom Vijeća ministara (objavljenoj u „Službenom glasniku BiH“ broj 12/02) kao privremena institucija, a Zakonom o ministarstvima i drugim tijelima uprave BiH („Službeni glasnik BiH“ broj 5/03) definirana je kao samostalna služba u okviru Ministarstva civilnih poslova.

Sjedište Direkcije je bilo u Sarajevu. Za prvog ravnatelja imenovan je dr Mirko Škrbić, a za pomoćnike Anton Rill i Amila Tahirbegović. U periodu od rujna 2005. do svibnja 2006. godine Direkciju je vodila Amila Tahirbegović.

U lipnju 2006. godine na čelo Direkcije dolazi Siniša Macan, drugi i posljednji ravnatelj Direkcije za implementaciju CIPS projekta, a prvi ravnatelj buduće Agencije za identifikacijske isprave, evidenciju i razmjenu podataka BiH, pravne nasljednice Direkcije CIPS.

Temeljna zadaća Direkcije CIPS bila je implementiranje CIPS projekta, odnosno uspostava dijela sustava kojim bi se implementirao dio Zakona o centralnoj evidenciji i razmjeni podataka.

Direkcija je utemeljena kao privremeno tijelo i bilo je planirano da nakon završetka implementiranja CIPS projekta prestane sa radom. Međutim, svojim aktivnostima od 2002. godine, a kroz razne zakone, memorandume i odluke Vijeća ministara, Direkcija CIPS je prerasla svoju prvobitnu namjenu, implementirala je mnogo više projekata nego što je to bilo prvobitno predviđeno i održavala je veliki sustav.

Sukladno tome, a prema strategiji razvoja identifikacijskih isprava, izrađen je zakon koji uspostavlja Agenciju za identifikacijske isprave, evidenciju i razmjenu podataka BiH.

Utemeljenjem ove agencije na razini BiH je formirana institucija koja prati, koordinira i institucionalno regulira oblast razvoja identifikacijskih isprava, prati relevantne standarde i regulative Europske unije i razvoj sukladno tim standardima. Također, ovim zakonom je oblast identifikacijskih isprava i centralnih evidencija u BiH riješena sukladno europskim regulativama, te je sustavno i dugoročno regulirana ova oblast vezana za europske integracije.

3. NADLEŽNOSTI AGENCIJE

Agencija obavlja sljedeće poslove:

predlaže i provodi strategiju i politiku razvoja u Bosni i Hercegovini u oblasti identifikacijskih isprava, a prema ICAO 9303 standardu i drugim relevantnim standardima;

vrši nabavku, skladištenje, personaliziranje, kontrolu kvaliteta i prijevoz identifikacijskih isprava za potrebe nadležnih tijela Bosne i Hercegovine;

tehnički dizajnira i formira evidencije definirane ovim zakonom;

održava i upravlja bazama podataka u koje se pohranjuju podaci iz evidencija koje su definirane ovim zakonom i informacionih sustava, putem kojih se pristupa navedenim evidencijama;

osigurava odgovarajuću infrastrukturu, posebne uvjete za rad i zaštitu podataka, te druge tehničke preduvjete za nesmetano funkcioniranje baza podataka koje su u njenoj nadležnosti i baza podataka koje su u nadležnosti drugih ministarstava, institucija i tijela na njihov zahtjev i sukladno zakonu;

izdaje podatke o evidencijama i iz evidencija ovlaštenim institucijama i pravnim licima;

projektira, razvija i održava softverska rješenja potrebna za vođenje evidencija u nadležnosti Agencije, bilo internim resursima, suradnjom sa izvornim organima ili angažiranjem tvrtki;

razvija, održava i unapređuje telekomunikacijske mreže za prijenos podataka za potrebe Agencije, te drugih tijela javne sigurnosti sukladno Zakonu o telekomunikacijama, a kako bi se omogućila efikasna razmjena podataka iz registara definiranih ovim zakonom;

definira standarde za opremu koju će nadležni, prijemni i izvorni organi nabavljati i koristiti u procesu obrade i razmjene podataka sukladno ovome Zakonu;

definira standarde što je neophodno na lokacijama s kojih se vrši pristup sistemu centralne evidencije i razmjene podataka kako bi se postigla sigurnost i zaštita podataka i sustava;

provodi upravne postupke koji se tiču djelokruga Agencije sukladno valjanim zakonskim propisima;

Agencija je nadležna za personalizaciju i tehničku obradu sljedećih identifikacijskih isprava:

osobnih iskaznica,

osobnih iskaznica za strance,

vozačkih dozvola,

putnih isprava,

dokumenata za registraciju vozila,

drugih identifikacijskih isprava uz saglasnost nadležnih tijela i posebnu odluku Vijeća ministara.

Agencija vodi evidenciju\*:

jedinstvenih matičnih brojeva (JMB);

prebivališta i boravišta državljana Bosne i Hercegovine;

osobnih iskaznica državljana Bosne i Hercegovine;

građanskih, službenih i diplomatskih putovnica;

vozačkih dozvola;

registracije motornih vozila i isprava za registraciju;

osobnih iskaznica za strane državljane;

novčanih kazni i prekršajnu evidenciju;

i druge evidencije za koje postoji suglasnost izvornih organa, a uz posebnu odluku Vijeća ministara.

Agencija je izrijekom nadležna za tehničko održavanje i elektroničko arhiviranje podataka i informacija koje se vode u evidencijama\*, kao javnog dobra na razini Bosne i Hercegovine.

Agencija nije vlasnik podataka pohranjenih u evidencijama\*, nego je to izvorni organ.

Agencija je nadležna za digitalno potpisivanje u oblasti identifikacijskih isprava, odnosno zadužena je za elektronske certifikate i elektronske potpise vezano za identifikacione isprave, sukladno zakonu kojim se regulira elektronski potpis.

Agencija je nadležna za suradnju s međunarodnim institucijama zaduženim za oblast identifikacijskih isprava.

4. SJEDIŠTE AGENCIJE

Sjedište Agencije je u Banjaluci.